
_START_ARTICLE_
Adolph Holst A/S
_START_PARAGRAPH_
Adolph Holst A/S var en dansk papirvarefabrik og litografisk etablissement i Aalborg._NEWLINE_Virksomheden var grundlagt i 1887 af stentrykker Adolph Holst, men dets oprindelse kunne føres direkte tilbage til 21. marts 1800, da C.M. Rottbøl Sadolin begyndte et bogbinderi i Aalborg. Virksomheden begyndte i Jomfru Ane Gade med en enkelt hurtigpresse. I 1900 flyttede fabrikken til en stor fabrik på Kastetvej. Da grundlæggeren Adolph Holst døde i 1904, købte boghandler Magnus Andreas Schultz (1839-1908) virksomheden og lagde den sammen med det Asmussenske Bogbinderi og sin egen posefabrik og bogtrykkeri. Ved Schultz' død blev virksomheden et aktieselskab med ingeniør Christian Birger Schultz (1871-1937) som administrerende direktør._NEWLINE_Firmaets produktion omfattede alle litografiske arbejder, kartonnage, bogtrykkeri, æskefabrikation og bogbinderi. 13. januar 1945 blev fabriksbygningerne totalt ødelagt ved schalburgtage af Schalburgkorpset. En ny fabrik blev opført på i Korsgade 39 og taget i brug i 1947._NEWLINE_I 1910, hvor Illustreret Tidende foretog en reportage, beskæftigede fabrikken 200 medarbejdere. Virksomheden var bl.a. kendt for plakater og klippeark, men udgav også børnebøger. Ca. 1937 udgav Adolph Holst A/S udklipsark med figurer og enheder fra den danske Hær. En del af tegningerne til udklipsark og børnebøger blev udført af Ebba Schultz (1908-?). Hun var datter af Svend Ejnar Schultz (1877-?), der var bror til Christian Birger Schultz og fra 1904 ligeledes direktør i firmaet._NEWLINE_Bestyrelse i 1950: Direktør Paul Hansen (1887-), landsretssagfører Povl A. Engelsen (1903-), bankdirektør Richard Meyer (1874-), godsekspeditør Ingemann Westergaard (1895-) og direktør Asger Spannow (1903-)._NEWLINE_Fabrikken eksisterede stadig i 1960'erne men er siden ophørt.